### NN 153/2023 (20.12.2023.), Odluka o porezima Općine Lanišće

Općina Lanišće

2277

Na temelju članka 42., a u svezi s člankom 20. Zakona o lokalnim porezima (»Narodne novine«, broj 115/16., 101/17., 114/22. i 114/23.) i članka 41. Statuta Općine Lanišće (»Službene novine Općine Lanišće«, broj 6/17. i »Službene novine Istarske županije«, broj 9/18., 7/21., 20/21. i 22/21.), Općinsko vijeće Općine Lanišće na sjednici održanoj 30. studenoga 2023. godine donosi

ODLUKU

O POREZIMA OPĆINE LANIŠĆE

I. OPĆE ODREDBE

Članak 1.

Ovom Odlukom utvrđuju se porezi Općine Lanišće, visina stope poreza na potrošnju, visina poreza na kuće za odmor, predmet oporezivanja porezom na korištenje javnih površina, visina, način i uvjeti plaćanja poreza na korištenje javnih površina te nadležno porezno tijelo za utvrđivanje, evidentiranje, nadzor, naplatu i ovrhu radi naplate navedenih poreza.

Članak 2.

Porezi Općine Lanišće su:

1. porez na potrošnju,

2. porez na kuće za odmor,

3. porez na korištenje javnih površina.

II. POREZ NA POTROŠNJU

Članak 3.

Stopa poreza na potrošnju iznosi 3 %.

Članak 4.

Porez na potrošnju, obveznici, osnovica, obračunsko razdoblje, način obračuna poreza na potrošnju te ostalo, definirano je odredbama Zakona o lokalnim porezima.

III. POREZ NA KUĆE ZA ODMOR

Članak 5.

Visina poreza na kuće za odmor iznosi 2,50 eura po četvornom metru korisne površine kuće za odmor za cijelo područje Općine Lanišće.

Članak 6.

Porez na kuće za odmor, pojam kuće za odmor, obveznici i način utvrđivanja obveznika, plaćanje i oslobođenja plaćanja poreza na kuće za odmor te ostalo, definirano je odredbama Zakona o lokalnim porezima.

IV. POREZ NA KORIŠTENJE JAVNIH POVRŠINA

Članak 7.

Javnim površinama, u smislu ove Odluke smatraju se zemljišta definirana Odlukom o komunalnom redu Općine Lanišće.

Članak 8.

Porez na korištenje javnih površina obračunava se i naplaćuje u visini od 0,80 eura po četvornom metru dnevno za cijelo područje Općine Lanišće.

Porez iz stavka 1. ovoga članka plaća se dnevno, unaprijed, prije zauzeća javne površine, odnosno prije izdavanja odobrenja za dnevno korištenje javne površine, za sve dane korištenja.

Članak 9.

Korištenje javnih površina za vrijeme održavanja događanja koja se (su)financiraju iz Proračuna Općine Lanišće, (su)organiziraju od strane Općine Lanišće ili su od značaja za Općinu Lanišće, odobrava se bez plaćanja poreza na korištenje javnih površina.

Korištenje javnih površina za provođenje humanitarnih, vjerskih, kulturnih, sportskih, ekoloških i ostalih neprofitnih aktivnosti odobrava se bez plaćanja poreza na korištenje javnih površina.

Članak 10.

Jedinstveni upravni odjel Općine Lanišće će, na zahtjev zainteresirane osobe ili po službenoj dužnosti, izdati rješenje o porezu na korištenje javnih površina.

Rješenjem iz stavka 1. ovoga članka, osim visine, uvjeta i načina plaćanja poreza, utvrdit će se i posebni uvjeti za korištenje javne površine i postavljanje privremenog objekta i reklamnog predmeta u skladu s općim aktom koji uređuje to područje.

Rješenjem iz stavka 1. ovoga članka odobrit će se korištenje javnih površina samo ako podnositelj zahtjeva nema nepodmirenih dospjelih dugovanja prema Općini Lanišće s bilo koje osnove.

V. NADLEŽNO POREZNO TIJELO ZA UTVRĐIVANJE, EVIDENTIRANJE, NADZOR, NAPLATU I OVRHU RADI NAPLATE NAVEDENIH POREZA

Članak 11.

Poslove utvrđivanja, evidentiranja, nadzora, naplate i ovrhe radi naplate poreza na potrošnju, za Općinu Lanišće, obavlja upravno tijelo Istarske županije nadležno za poslove utvrđivanja i naplate poreza.

Istarskoj županiji za obavljanje poslova iz stavka 1. ovoga članka pripada naknada u iznosu od 5 % od ukupno naplaćenih prihoda.

Ovlašćuje se nadležna organizacija platnog prometa zadužena za naplatu javnih prihoda (FINA), da naknadu koja pripada Istarskoj županiji, obračuna i uplati u Proračun Istarske županije, i to do zadnjeg dana u mjesecu za prethodni mjesec.

Istarska županija dužna je Općini Lanišće dostaviti izvješće o utvrđenom i naplaćenom porezu do 15. u mjesecu za protekli mjesec.

Članak 12.

Poslove utvrđivanja, evidentiranja, nadzora, naplate i ovrhe radi naplate poreza na kuće za odmor i poreza na korištenje javnih površina obavlja Jedinstveni upravni odjel Općine Lanišće.

VI. PRIJELAZNE I ZAVRŠNE ODREDBE

Članak 13.

Za utvrđivanje poreza, naplatu, žalbe, obnovu postupka, zastaru, ovršni i prekršajni postupak, kao i sve ostale postupovne radnje primjenjuju se odredbe Zakona o porezu na dohodak, Općeg poreznog zakona i Zakona o lokalnim porezima.

Članak 14.

Postupci utvrđivanja i naplate poreza započeti po odredbama Odluke o općinskim porezima Općine Lanišće (»Narodne novine«, broj 129/19. i »Službene novine Istarske županije«, broj 28/19.), koji nisu dovršeni do stupanja na snagu ove Odluke, dovršit će se prema odredbama Odluke o općinskim porezima Općine Lanišće (»Narodne novine«, broj 129/19. i »Službene novine Istarske županije«, broj 28/19.).

Članak 15.

Danom stupanja na snagu ove Odluke, prestaje važiti Odluka o općinskim porezima Općine Lanišće (»Narodne novine«, broj 129/19. i »Službene novine Istarske županije«, broj 28/19.).

Članak 16.

Ova Odluka objavit će se u »Narodnim novinama« i »Službenim novinama Istarske županije«, a stupa na snagu 1. siječnja 2024. godine.

Klasa: 410-01/23-01/02

Urbroj: 2163-23-01/02-23-3

Lanišće, 30. studenoga 2023.

OPĆINSKO VIJEĆE OPĆINE LANIŠĆE

Predsjednica
 Općinskog vijeća
 Irena Šverko, v. r.